เอกสารแนบ 5

รายงานของคณะกรรมการตรวจสอบและบริหารความเสี่ยง

รายงานของคณะกรรมการตรวจสอบและบริหารความเสี่ยง

เรียน ท่านผู้ถือหุ้น

คณะกรรมการตรวจสอบและบริหารความเสี่ยงของบริษัทสยามโกลบอลเฮ้าส์ จำกัด(มหาชน)
ประกอบด้วยกรรมการอิสระทั้งหมด 3 ท่าน เป็นผู้มีความรู้ความสามารถ
และมีคุณสมบัติตามข้อกำหนดของตลาดหลักทรัพย์แห่งประเทศไทย ดังนี้

1.  รศ.พรสิริ ทิวาวรรณวงศ์ ประธานกรรมการตรวจสอบและบริหารความเสี่ยง

2.  นายพรศักดิ์ ศักดิ์พันธ์พนม กรรมการตรวจสอบและบริหารความเสี่ยง

3.  นายสุรศักดิ์ จันโทริ กรรมการตรวจสอบและบริหารความเสี่ยง

ในปี 2557
คณะกรรมการตรวจสอบและบริหารความเสี่ยงได้ปฏิบัติหน้าที่ตามขอบเขตที่กำหนดไว้ในกฎบัตรของคณะกรรมการตรวจสอบ
และหน้าที่ตามที่ได้รับมอบหมายจากคณะกรรมการบริษัทฯอย่างครบถ้วน
โดยมีการประชุมร่วมกันทั้งหมด 5 ครั้ง ซึ่งสามารถสรุปสาระสำคัญได้ ดังนี้

1.  สอบทานงบการเงินรายไตรมาส และงบการเงินประจำปี 2557
    ร่วมกับผู้บริหารระดับสูงของบริษัทฯ(รองประธานเจ้าหน้าที่บริหารฝ่ายบัญชีและการเงิน)
    ก่อนเปิดเผยไปยังตลาดหลักทรัพย์แห่งประเทศไทย
    โดยผลการสอบทานพบว่าบริษัทฯมีรายงานทางการเงินถูกต้อง เป็นไปตามมาตรฐานการบัญชี
    รวมถึงมีการเปิดเผยข้อมูลในรายงานการเงินอย่างเพียงพอ และทันเวลา

2.  สอบทานรายการระหว่างกิจการ และบุคคลที่เกี่ยวข้องกับบริษัทฯ
    โดยผลการสอบทานพบว่ารายการทางการค้าที่เกิดขึ้นนั้นเป็นไปตามเงื่อนไขธุรกิจปกติ
    ไม่ก่อให้เกิดการถ่ายเทผลประโยชน์
    รวมถึงได้มีการเปิดเผยข้อมูลในงบการเงินของบริษัทฯครบถ้วนแล้ว

3.  สอบทานระบบการควบคุมภายในของบริษัทฯ โดยคณะกรรมการตรวจสอบฯ
    มีความเห็นว่าบริษัทฯมีระบบการควบคุมภายในที่เพียงพอ ซึ่งครอบคลุมถึงเรื่อง
    องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
    ระบบสารสนเทศและการสื่อสารข้อมูล และระบบการติดตาม

4.  กำกับงานตรวจสอบภายในของบริษัทฯ
    โดยคณะกรรมการตรวจสอบฯได้สอบทานแผนการตรวจสอบประจำปี 2557
    และรับทราบผลการตรวจสอบ พร้อมให้ข้อเสนอแนะในการปฏิบัติงานแก่ฝ่ายตรวจสอบภายใน
    เพื่อให้การปฏิบัติงานมีประสิทธิภาพยิ่งขึ้น

5.  สอบทานการปฏิบัติงานตามกฎหมายว่าด้วยหลักทรัพย์ และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับการดำเนินธุรกิจของบริษัทฯ
    โดยผลการสอบทานพบว่าบริษัทฯมิได้ปฏิบัติฝ่าฝืน
    และกำชับให้ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ อย่างเคร่งครัด

6.  พิจารณาคัดเลือกเสนอแต่งตั้งผู้สอบบัญชีประจำปี 2557 ของบริษัทฯ
    และกำหนดค่าสอบบัญชีที่เหมาะสม เสนอต่อคณะกรรมการบริษัทฯ
    เพื่อนำเสนอขออนุมัติต่อที่ประชุมสามัญผู้ถือหุ้นประจำปี 2557
    โดยคณะกรรมการตรวจสอบฯได้เสนอ นายเมธี รัตนศรีเมธา ผู้สอบบัญชีรับอนุญาตเลขที่ 3425
    หรือ นายพิศิษฐ์ ชีวะเรืองโรจน์ ผู้สอบบัญชีรับอนุญาตเลขที่ 2803 แห่งบริษัท เอ็ม อาร์ แอนด์
    แอสโซซิเอท จำกัด เป็นผู้สอบบัญชีของบริษัทฯ ประจำปี 2557
    และกำหนดค่าสอบบัญชีเป็นจำนวนเงิน 2.0 ล้านบาท

7.  ประชุมหารือกับผู้สอบบัญชี เพื่อปรึกษาถึงประเด็นสำคัญในการจัดทำงบการเงิน
    รวมถึงรับทราบผลการปฏิบัติงานสอบบัญชี ข้อสังเกตที่ตรวจพบ
    และข้อเสนอแนะต่างๆจากผู้สอบบัญชี โดยในการประชุมนั้นไม่มีฝ่ายบริหารเข้าร่วมประชุมด้วย

ผลการสอบทานการดำเนินงานในด้านต่างๆของบริษัทฯ ตามรายละเอียดข้างต้น
คณะกรรมการตรวจสอบมีความเห็นว่าในปี 2557 บริษัทฯ
ได้ดำเนินการตามกฎหมายและข้อบังคับต่างๆที่เกี่ยวข้องอย่างครบถ้วน
สอดคล้องกับแนวปฏิบัติเกี่ยวกับการกำกับดูแลกิจการที่ดี
และบริษัทฯยังมีระบบการควบคุมภายในที่ดีเหมาะสมกับการดำเนินธุรกิจ

นอกจากนี้ในปีที่ผ่านมา คณะกรรมการตรวจสอบ 2 ท่าน ได้เข้าร่วมการสัมมนา CG Forum
2/2014:Corporate Governance in the Perspective of Investors ."
ซึ่งจัดโดยตลาดหลักทรัพย์แห่งประเทศไทย
ทั้งนี้เพื่อพัฒนาและส่งเสริมความรู้ความเข้าใจเกี่ยวกับบทบาทหน้าที่การกำกับดูแลการควบคุมภายในขององค์กรให้มีประสิทธิภาพ
และประสิทธิผลต่อไป

[]

  (รศ.พรสิริ ทิวาวรรณวงศ์)

  ประธานกรรมการตรวจสอบและบริหารความเสี่ยง

  บริษัทสยามโกลบอลเฮ้าส์ จำกัด(มหาชน)

  17 กุมภาพันธ์ 2558